Kirsan Iljumzjinov

Kirsan Nikolajevitsj Iljumzjinov (russisk: Кирсан Николаевич Илюмжинов) (født 5. april 1962 i Elista) er en kalmykisk forretningsmann og mangemillionær som siden 1995 har vært president for Det internasjonale sjakkforbundet FIDE.

Han var president i den russiske republikken Kalmykia i perioden 1993-2010.

 Bakgrunn 

Kirsan Iljumzjinov ble født og vokste opp i Kalmykias hovedstad Elista. Han utviklet tidlig en interesse for sjakk som han lærte av sin bestefar og vant det kalmykiske mesterskapet i sjakk som fjortenåring i 1976.Spieget Online: Kalmykian Leader Makes Farce of Chess Championships 12.september 2006. Han var på samme alder også boksemester. I perioden 1979–80 arbeidet Iljumzjinov ved en fabrikk i  Elista. Han avtjente deretter to obligatoriske år i den sovjetiske hæren før han kom tilbake og arbeidet et år som mekaniker ved samme fabrikk. Han studerte deretter japansk språk og historie ved Moskvas Statlige Institutt for Internasjonale relasjoner i perioden 1983–89. I 1989-90 var han salgsdirektør i et sovjetisk-japansk bilselskap Liko-Raduga i Moskva. Deretter grunnla og ledet han SAN selskapet i Moskva 1990-93.Embassy of Republic of Kalmykia at the President of Russian Federation President - Ilyumzhinov Kirsan Nikolayevich hentet 7.juli 2012

 Politisk karriere 

I 1990 ble Kirsan Iljumzjinov valgt som representant for Kalmykia i det russiske parlament, i 1991 ble han medlem av Det Øverste Sovjet som ble oppløst på slutten av året.

12.april 1993 ble Kirsan Iljumzjinov den første folkevalgte presidenten i Kalmykia. Et av valgløftene var én mobiltelefon per gjeter i Kalmykia. Landet har fortsatt en stor landbruksbefolkning som driver dyrehold. Et annet av kampanjens motto var at en rik president er en garanti mot korrupsjon. Han ga også uttrykk for å ville innføre et "økonomisk diktatur"Regions and territories: Kalmykia BBC, Landprofil, hentet 7.juli 2012 i Kalmykia etter modell av blant annet Singapore, med sikte på få til økonomisk vekst i republikken som er en av Russlands fattigste.

Etter han var valgt samlet Iljumzjinov mye makt i egne hender. Han sto bak et nyvalg i 1995 hvor han 15. oktober 1995 ble gjenvalgt for en syvårsperiode.  I 2002 ble Iljumzjinov på nytt gjenvalgt som president. I 2005 avskaffet Den russiske føderasjon valg på president i republikkene. Fra da ble de lokale statslederne utnevnt av myndighetene i Moskva.  Iljumzjinov ble utnevnt til statsoverhode for Kalmykia for en femårsperiode av president Vladimir Putin. Da denne perioden gikk ut i 2010 ble han imidlertid ikke gjenoppnevnt av president Dmitrij Medvedev.

Som president har Iljumzjinov gjort sjakk til et obligatorisk skolefag i Kalmykia og arbeidet for å gjøre Kalmykia til et sjakksentrum, blant annet ved å etablere en sjakk-by i utkanten av Elista.

Iljumzjinov har også engasjert seg i oppføringen av en rekke religiøse byggverk, blant annet Det Gyldne Tempel i 2005 som skal være det største buddhistiske tempel i Europa. Flertallet av kalmykene tilhører den tibetanske buddhismen. Dalai Lama besøke hovedstaden i 2004 og er et av Ilumzjinovs erklærte idoler. Det har også blitt oppført kirker, en moské og en synagoge etter initiativ av Iljumzjinov.All about Kirsan Chessbase News, 17.juli 2004

Menneskerettighetssituasjon i Kalmykia under Iljumzjinov har vært kritisert. I 1998 ble redaktøren av en opposisjonsavis Sovetskaya Kalmkia myrdet og liket dumpet i en liten innsjø utenfor Elista. De to mennene som ble dømt var begge tidligere medarbeidere i regjeringsapparatet, hvorav den ene var en tidligere livvakt for presidenten.

Iljumzjinov er en beundrer av Vladimir Lenin som hadde en kalmykisk bestemor. I 2005 tilbød han å betale 1 million dollar for å få flyttet Leninmausoleet med Lenins balsamerte lik til Kalmykia.King of Kalmykia The Guardian, 21.september 2006 Han er også en beundrer av Djenghis Khan.

Iljumzjinov har møtt og uttalt seg positivt om både Muammar al-Gaddafi og Saddam Hussein.

Mens Iljumzjinov hevder han har brukt mye av egne penger på bygninger og tilstelninger i Kalmykia har andre betvilt dette og hevdet at det var et uklart skille mellom presidents og statens penger under Iljumzjinovs styre. Republikken var fortsatt en av Russlands fattigste da Iljumzjinov gikk av som statsoverhode i 2010.

 President for FIDE 

Kirsan Iljumzjinov ble valgt til president i Det internasjonale Sjakkforbundet, FIDE, i november 2005. Han skal ha brukt store summer av sin egen formue på forbundet.

Sjakkbyen som Iljumzjinov bygde nær Elista har under Iljumzjinovs tid arrangert tre store turneringer: Sjakkolympiaden i 1998, VM i sjakk for kvinner i 2004 og 
VM i sjakk i 2006 mellom Vladimir Kramnik og Veselin Topalov.Game of kings takes centre stage Game of kings takes centre stage BBC, 25.september 2006 Disse var på forhånd titulert verdensmestre for hvert sitt forbund (FIDE og et alternativ forbund startet av Gary Kasparov. Da Vladimir Kramnik vant turneringen var det første gang siden 1990-tallet at man bare hadde en verdensmester.

I 2006 ble Iljumzjinov gjenvalgt som president med 96 stemmer mot 54 til den nederlandske motkandidaten Bessel Kok. Stormester i sjakk Nigel Short som støttet Kok var kritisk til prosessen.Nigel Short: The king and I The Guardian 8.juni 2006

I 2010 ble Iljumzjinov på nytt gjenvalgt. Motkandidaten var den tidligere verdensmesteren i sjakk Anatoly Karpov som fikk støtte av blant annet Frankrike, Storbritannia, USA og Sveits. Russland støttet imidlertid Iljumzjinov etter at president Medveded hadde lagt press på det russiske sjakkforbundet som først støttet Karpov. Både før og etter valget kom det anklager om en udemokratisk prosess hvor det ble hevdet at små forbund hadde blitt utsatt for press og lokkemidler.Kirsan Ilyumzhinov: 'Chess came to Earth from outer space' Independent, 22.september 2010 Lederen for det engelske sjakkforbundet CJ de Mooi kalte valget en farse.Chess world shocked as Karpov fails to capture top job The Guardian, 29.september 2010 Iljumzjinov benekter på det sterkeste at han selv eller forbundet skal være korrupt.Ilyumzhinov on the Election, His Opponent and His Alien Abduction New York Times, 10.juni 2010

Iljumzjinov har uttalt at hans fremste mål er å øke antall sjakkspillere i verden fra 600 millioner til en milliard.

 Personlig liv og uttalelser 

Kirsan Iljumzjinov er gift og har en sønn. Han opparbeidet seg en stor formue i årene rett etter Sovjetunionens fall hvor han drev forretninger uten at det er helt klart hvordan formuen ble tjent. Han eier et privatfly, seks rolls-royce og en hummer. Han hadde tidligere jevnlige konsultasjoner med Baba Vanga, en blind bulgarsk kvinne som påstår seg å ha overnaturlige evner. Hun skal ifølge Iljumzjinov ha forutsett både at han ble president i Kalmyka og for FIDE, i tillegg til enkelte forutsigelser som ikke foreløpig har slått til.Kalmykian Leader Makes Farce of Chess Championships Spiegel Online, 12.september 2006

Det har vakt stor oppmerksomhet at Iljumzjinov gjentatte ganger har fortalt om en hendelse i Moskva i 1997 hvor utenomjordiske vesener i gule drakter oppsøkte ham på verandaen og tilbød ham en reise i UFO. Iljumzjinov sier han takket ja til tilbudet og ble returnert samme dag. Han påstår å ha tre vitner til hendelsen, blant annet en minister og sin privatsjåfør. Da Ilumsjinov første gang snakket om dette på TV i 2010 ble oppmerksomheten større og en russisk parlamentariker skrev et brev til president Dimitrij Medvedev om at hendelsen måtte undersøkes. Iljumszjinov har også gitt uttrykk for at han mener sjakk er blitt utbredt gjennom påvirkning av utenomjordiske ettersom spillbrettet og reglene har utviklet seg så likt i mange kulturer som har hatt liten eller ingen kontakt med hverandre.

 Referanser 

 Eksterne lenker 

 Michael Specter: Planet Kirsan, The New Yorker, 24.april 2006

Kategori:Personer fra Elista
Kategori:Russiske politikere
Kategori:Fødsler i 1962